ענבל ליברמן

ענבל רבין-ליברמן (נולדה ב-9 באוקטובר 1998) היא רכזת הביטחון של קיבוץ ניר עם. במהלך מתקפת הפתע על ישראל ב-7 באוקטובר 2023 פיקדה על כיתת הכוננות של הקיבוץ וגילתה תושיה שמנעה את חדירת המחבלים לקיבוץ.

ביוגרפיה 
ענבל ליברמן נולדה ב-1998 בקיבוץ ניר עם. שירתה בצה"ל כלוחמת ביחידת עוקץ. היא בוגרת מכינת עלמה למנהיגות נשית.

בדצמבר 2022 מונתה לרכזת הביטחון השוטף הצבאי (רבש"צית) של ניר עם. תפקידיה כללו סיוע לאבטחת תושבי הקיבוץ במצבים קריטיים עד להגעת תגבורת מהמשטרה או מהצבא. ליברמן היא הרבש"צית הראשונה בעוטף עזה ב-23 השנים האחרונות. לאחר המינוי היא זכתה לברכות מאופיר ליבשטיין, ראש המועצה האזורית שער הנגב.

קרב ניר עם 

בשעה 06:30 ב-7 באוקטובר 2023, נשמעו בקיבוץ אזעקות צבע אדום לכניסה למרחבים מוגנים. ליברמן שמעה רעשים חריגים ליד הקיבוץ, שגרמו לה לשקול מחדש את המצב. היא הכינה תוכנית עבודה חדשה, יצרה מארבים למחבלים והעמידה חברים חמושים על הגדר של הקיבוץ. בזכות ההחלטה המוקדמת הזו, נמנעו עשרות נפגעים בנפש.

עקב נפילת הרקטות נפל החשמל בניר עם. ליברמן הורתה שלא להחזיר אותו, כדי שלא יצליחו לפתוח את שערי הקיבוץ. היא חימשה את 11 חברי כיתת הכוננות של הקיבוץ והציבה אותם בעמדות הגנה, זאת למרות שההוראה הרשמית הייתה רק להכין את כיתת הכוננות לקראת פעילות. ליברמן וחברי כיתת הכוננות מילאו את תפקידיהם במשך שלוש שעות וניהלו קרב יריות קשה מול המחבלים. המחבלים הגיעו עד המדגרה של הקיבוץ. כיתת הכוננות הרגה שני מחבלים ופצעה את השלישי. כוח צה"ל, שהגיע מאוחר יותר, הסתער על המחבלים שנותרו מחוץ לקיבוץ. כל מי ששהה בקיבוץ ניצל.

ב-18 באוקטובר 2023 בעת ביקור נשיא ארצות הברית ג'ו ביידן בישראל, הוא נפגש עם ניצולים ממתקפת הפתע על ישראל ובהם עם ליברמן.

קישורים חיצוניים 

 
 
 
 
 בן שני ואילנה דיין, היא נלחמה תחת אש, כדי להציל את הקיבוץ שלה. אבל זו רק ההתחלה של הסיפור של ענבל ליברמן, הרבש"צית של ניר עם. עובדה, עונה 2023, פרק 19, 26 באוקטובר 2023.

הערות שוליים 

מתקפת הפתע על ישראל (2023)
ניר עם: אישים
ישראליות שנולדו ב-1998
ישראלים שנולדו ב-1998
לוחמות
מלחמת חרבות ברזל: אישים